Ontvoerde baba ongedeerd gevind(Argieffoto) ŉ Babaseuntjie wat tien dae gelede in Jozini in KwaZulu-Natal ontvoer is, is ongedeerd opgespoor. Die vier dae oue baba is op 10 Augustus by ŉ bushalte in die omgewing van Maphanya ontvoer. Die polisie het vroeër gesê die ma is uit die hospitaal ontslaan nadat sy enkele dae tevore gekraam het en ŉ vrou het aangebied om die baba vir haar te dra. Hulle het by die hospitaal ŉ bus gehaal en toe hulle by die Mamlambo-bushalte afklim, het die vrou met die kind verdwyn terwyl sy ma geëet het. ŉ Silwergrys voertuig het glo die vrou en die baba opgelaai en hulle het weggery. Die polisie het Donderdag ŉ deurbraak in die saak gemaak en inligting opgevolg dat die seuntjie moontlik in Ermelo, Mpumalanga, saam met die vermeende ontvoerder is. Kapt. Nqobile Gwala, polisiewoordvoerder, sê die Jozini-eenheid vir gesinsgeweld, kinderbeskerming en seksuele misdrywe het die verdagte by ŉ kliniek op Ermelo aangekeer waar sy glo ŉ inenting vir die seuntjie wou laat doen. Die seuntjie was ongedeerd en is reeds met sy ma herenig. Die 32-jarige vrou wat in hegtenis geneem is, sal na verwagting Vrydag in die Ubombo-landdroshof verskyn.